ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 28/2550 เรื่อง หลักเกณฑ์ เงื่อนไข และวิธีการในการแต่งตั้งและการปฏิบัติหน้าที่ของผู้จัดการลงทุนในสัญญาซื้อขายล่วงหน้า อาศัยอํานาจตามความในข้อ 2(1) และ (2) ข้อ 6 และข้อ 12 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 20/2547 เรื่อง หลักเกณฑ์การจัดการเงินทุนสัญญาซื้อขายล่วงหน้า ลงวันที่ 16 เมษายน พ.ศ. 2547 สํานักงานออกข้อกําหนดไว้ดังต่อไปนี้ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 27/2547 เรื่อง หลักเกณฑ์การให้ความเห็นชอบผู้จัดการลงทุนในสัญญาซื้อขายล่วงหน้า ลงวันที่ 6 กรกฎาคม พ.ศ. 2547 ข้อ ๒ ในประกาศนี้"ทะเบียนผู้มีคุณสมบัติเป็นผู้จัดการลงทุน" หมายความว่า ทะเบียนรายชื่อบุคคลที่สํานักงานได้ตรวจสอบแล้วว่าเป็นบุคคลที่มีคุณสมบัติที่อาจได้รับการแต่งตั้งให้เป็นผู้จัดการลงทุน "ทะเบียนผู้มีคุณสมบัติเป็นผู้จัดการกองทุน" หมายความว่า ทะเบียนรายชื่อบุคคลที่สํานักงานได้ตรวจสอบแล้วว่าเป็นบุคคลที่มีคุณสมบัติที่อาจได้รับการแต่งตั้งให้เป็นผู้จัดการกองทุน "ผู้จัดการ" หมายความว่า บุคคลที่ได้รับมอบหมายจากคณะกรรมการบริษัทให้เป็นผู้ดูแลรับผิดชอบสูงสุดในการบริหารงานของบริษัท ทั้งนี้ ไม่ว่าจะเรียกชื่อใดก็ตาม "ผู้จัดการกองทุน" หมายความว่า ผู้จัดการกองทุนรวม หรือผู้จัดการกองทุนส่วนบุคคล "ผู้อํานวยการฝ่าย" หมายความว่า บุคคลที่รับผิดชอบในระดับส่วนงานภายในบริษัท "สถาบันฝึกอบรม" หมายความว่า สถาบันพัฒนาบุคลากรธุรกิจหลักทรัพย์และสถาบันฝึกอบรมอื่นที่สํานักงาน ก.ล.ต. ให้การยอมรับ "สํานักงาน ก.ล.ต." หมายความว่า สํานักงานคณะกรรมการกํากับหลักทรัพย์และตลาดหลักทรัพย์ หมวด ๑ การแต่งตั้งผู้จัดการลงทุน ข้อ ๓ ผู้จัดการเงินทุนสัญญาซื้อขายล่วงหน้าจะแต่งตั้งบุคคลใดให้เป็นผู้จัดการลงทุนได้ต่อเมื่อบุคคลดังกล่าวมีรายชื่ออยู่ในทะเบียนผู้มีคุณสมบัติเป็นผู้จัดการลงทุน และบุคคลนั้นได้รับการแต่งตั้งจากผู้จัดการเงินทุนสัญญาซื้อขายล่วงหน้าให้ทําหน้าที่เป็นผู้จัดการกองทุน ทั้งนี้ ผู้จัดการเงินทุนสัญญาซื้อขายล่วงหน้าจะแต่งตั้งบุคคลที่มีรายชื่อในทะเบียนดังกล่าวที่ได้รับความเห็นชอบตามหลักเกณฑ์เฉพาะกรณีตามข้อ 6(2) ได้เพียงหนึ่งรายเท่านั้นข้อ ๔ ให้ผู้จัดการเงินทุนสัญญาซื้อขายล่วงหน้าจัดส่งข้อมูลเกี่ยวกับผู้จัดการลงทุนดังต่อไปนี้ต่อสํานักงาน ก.ล.ต. ตามแบบและวิธีการที่สํานักงาน ก.ล.ต. จัดไว้ในระบบงานอิเล็กทรอนิกส์ที่ปรากฏในเว็บไซต์ (web site) ของสํานักงาน ก.ล.ต. (1) รายงานการแต่งตั้งผู้จัดการลงทุน ภายในสิบสี่วันนับแต่วันที่แต่งตั้ง (2) รายงานการสิ้นสุดการแต่งตั้งผู้จัดการลงทุน ภายในสิบสี่วันนับแต่วันที่สิ้นสุดการแต่งตั้ง ให้ผู้จัดการเงินทุนสัญญาซื้อขายล่วงหน้าเปิดเผยรายชื่อผู้จัดการลงทุนของแต่ละกองทุนรวมในรายงานหรือเอกสารที่จัดส่งให้แก่ผู้ถือหน่วยลงทุนของกองทุนรวมอย่างน้อยปีละหนึ่งครั้ง และแสดงรายชื่อดังกล่าวไว้ในเว็บไซต์ (web site) ของผู้จัดการเงินทุนสัญญาซื้อขายล่วงหน้า โดยในกรณีที่มีการเปลี่ยนแปลงข้อมูล ผู้จัดการเงินทุนสัญญาซื้อขายล่วงหน้าต้องปรับปรุงรายชื่อในเว็บไซต์ (web site) ให้เป็นปัจจุบันภายในสิบสี่วันนับแต่มีการเปลี่ยนแปลงหมวด ๒ ผู้มีรายชื่อในทะเบียนผู้มีคุณสมบัติเป็นผู้จัดการลงทุน ข้อ ๕ บุคคลใดประสงค์จะได้รับความเห็นชอบจากสํานักงาน ก.ล.ต. ให้มีรายชื่อในทะเบียนผู้มีคุณสมบัติเป็นผู้จัดการลงทุน ให้บุคคลนั้นยื่นคําขอความเห็นชอบตามแบบและวิธีการที่สํานักงาน ก.ล.ต. จัดไว้ในระบบงานอิเล็กทรอนิกส์ที่ปรากฏในเว็บไซด์ (web site) ของสํานักงาน ก.ล.ต. และสํานักงาน ก.ล.ต. จะให้ความเห็นชอบต่อเมื่อบุคคลดังกล่าวเป็นผู้ที่มีรายชื่อในทะเบียนผู้มีคุณสมบัติเป็นผู้จัดการกองทุน และมีคุณสมบัติตามข้อ 6 รวมทั้งไม่มีลักษณะต้องห้ามตามข้อ 7 สํานักงาน ก.ล.ต. จะแจ้งผลการพิจารณาคําขอความเห็นชอบภายในสามสิบวันนับแต่วันยื่นคําขอและเอกสารหลักฐานครบถ้วนถูกต้อง สํานักงาน ก.ล.ต. อาจแจ้งให้ผู้ขอรับความเห็นชอบมาชี้แจงหรือส่งเอกสารหลักฐานอื่นเพิ่มเติมภายในระยะเวลาที่สํานักงาน ก.ล.ต. กําหนด หากบุคคลดังกล่าวมิได้ปฏิบัติหรือดําเนินการตามที่กําหนด สํานักงาน ก.ล.ต. จะถือว่าบุคคลนั้นไม่ประสงค์จะขอความเห็นชอบตามวรรคหนึ่งอีกต่อไปในการให้ความเห็นชอบตามวรรคหนึ่ง สํานักงาน ก.ล.ต. อาจกําหนดระยะเวลาที่ผู้ได้รับความเห็นชอบให้มีรายชื่ออยู่ในทะเบียนผู้มีคุณสมบัติเป็นผู้จัดการลงทุน ต้องเข้ารับการอบรมครั้งแรกภายหลังได้รับความเห็นชอบ โดยเป็นการอบรมตามหลักสูตรทบทวนความรู้ (refresher course) เกี่ยวกับกฎหมายว่าด้วยสัญญาซื้อขายล่วงหน้า กฎระเบียบที่เกี่ยวข้อง รวมทั้งจรรยาบรรณและมาตรฐานในการประกอบวิชาชีพที่จัดโดยสมาคมหรือสถาบันฝึกอบรม ทั้งนี้ หากผู้ได้รับความเห็นชอบไม่เข้ารับการอบรมตามระยะเวลาที่กําหนดไว้ดังกล่าว ให้ถือว่าการให้ความเห็นชอบให้มีรายชื่ออยู่ในทะเบียนผู้มีคุณสมบัติเป็นผู้จัดการลงทุนเป็นอันสิ้นสุดลง และสํานักงาน ก.ล.ต. จะถอดรายชื่อบุคคลดังกล่าวออกจากทะเบียนผู้มีคุณสมบัติเป็นผู้จัดการลงทุนข้อ ๖ บุคคลใดจะได้รับความเห็นชอบให้มีรายชื่ออยู่ในทะเบียนผู้มีคุณสมบัติเป็นผู้จัดการลงทุน บุคคลนั้นจะต้องมีคุณสมบัติตามหลักเกณฑ์ทั่วไปหรือตามหลักเกณฑ์เฉพาะกรณี ดังต่อไปนี้(1) หลักเกณฑ์ทั่วไป (ก) ทดสอบผ่านหลักสูตรความรู้เกี่ยวกับกฎหมายว่าด้วยสัญญาซื้อขายล่วงหน้า กฎระเบียบที่เกี่ยวข้อง รวมทั้งจรรยาบรรณและมาตรฐานในการประกอบวิชาชีพที่จัดโดยสมาคมหรือสถาบันฝึกอบรมมาแล้วไม่เกินสองปีในวันที่ยื่นคําขอ ในกรณีที่ทดสอบผ่านหลักสูตรความรู้นั้นมาแล้วเกินกว่าสองปีในวันที่ยื่นคําขอ ต้องปรากฏว่าได้เข้ารับการอบรมความรู้ดังกล่าวที่จัดโดยสมาคมหรือสถาบันฝึกอบรมในกรณีใดกรณีหนึ่งดังต่อไปนี้ 1. เข้ารับการอบรมตามหลักสูตรทบทวนความรู้ (refresher course) เกี่ยวกับกฎหมายว่าด้วยสัญญาซื้อขายล่วงหน้า กฎระเบียบที่เกี่ยวข้อง รวมทั้งจรรยาบรรณและมาตรฐานในการประกอบวิชาชีพ โดยการเข้ารับการอบรมนั้นต้องไม่เกินสองปีในวันที่ยื่นคําขอ ทั้งนี้ การอบรมดังกล่าวต้องเป็นการอบรมอย่างต่อเนื่องจากการอบรมครั้งก่อน ๆ ที่เป็นการเข้ารับการอบรมอย่างน้อยหนึ่งครั้งในทุกรอบสองปีปฏิทินนับแต่ปีปฏิทินที่ทดสอบผ่านหลักสูตรข้างต้น หรือ 2. เข้ารับการอบรมตามหลักสูตรเตรียมความรู้ (full course) เกี่ยวกับกฎหมายว่าด้วยสัญญาซื้อขายล่วงหน้า กฎระเบียบที่เกี่ยวข้อง รวมทั้งจรรยาบรรณและมาตรฐานในการประกอบวิชาชีพ โดยการเข้ารับการอบรมนั้นต้องไม่เกินสองปีในวันที่ยื่นคําขอ (ข) มีคุณสมบัติหรือประสบการณ์ในการทํางานอย่างใดอย่างหนึ่งดังต่อไปนี้1. ได้รับวุฒิบัตร (ระดับสาม) ตามหลักสูตร Chartered Financial Analyst (CFA) หรือ Certified Investment and Securities Analyst (CISA) 2. ทดสอบผ่านหลักสูตรความรู้ตามโครงการพัฒนาบุคลากรด้านอนุพันธ์ซึ่งจัดโดยตลาดหลักทรัพย์แห่งประเทศไทย หรือหลักสูตรการพัฒนาบุคลากรด้านการจัดการเงินทุนสัญญาซื้อขายล่วงหน้าซึ่งจัดโดยสถาบันที่สํานักงาน ก.ล.ต.ให้ความเห็นชอบ หรือ3. ได้รับอนุญาตจากองค์กรกํากับดูแลสัญญาซื้อขายล่วงหน้าของประเทศที่สํานักงาน ก.ล.ต. ยอมรับ ให้ทําหน้าที่ในทํานองเดียวกันกับการเป็นผู้จัดการลงทุน (2) หลักเกณฑ์เฉพาะกรณี (ก) เป็นผู้จัดการของผู้จัดการเงินทุนสัญญาซื้อขายล่วงหน้า หรือเป็นผู้ดํารงตําแหน่งระดับรองลงมาจากผู้จัดการจนถึงระดับผู้อํานวยการฝ่าย ซึ่งตําแหน่งระดับดังกล่าวดูแลรับผิดชอบสายงานที่เกี่ยวกับการจัดการลงทุนของผู้จัดการเงินทุนสัญญาซื้อขายล่วงหน้า(ข) เป็นไปตามหลักเกณฑ์ที่กําหนดไว้ใน (1)(ก) หรือในกรณีที่ไม่เคยทดสอบผ่านหลักสูตรความรู้ตาม (1)(ก) ต้องปรากฏว่าได้เข้ารับการอบรมตามหลักสูตรเตรียมความรู้ (full course) เกี่ยวกับกฎหมายว่าด้วยสัญญาซื้อขายล่วงหน้า กฎระเบียบที่เกี่ยวข้อง รวมทั้งจรรยาบรรณและมาตรฐานในการประกอบวิชาชีพที่จัดโดยสมาคมหรือสถาบันฝึกอบรม โดยการเข้ารับการอบรมนั้นต้องไม่เกินสองปีในวันที่ยื่นคําขอข้อ ๗ บุคคลที่ยื่นคําขอรับความเห็นชอบตามข้อ 5 ต้องไม่มีลักษณะต้องห้ามตามที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยลักษณะต้องห้ามของบุคลากรในธุรกิจสัญญาซื้อขายล่วงหน้าข้อ ๘ ในการรักษาสถานภาพการมีรายชื่อในทะเบียนผู้มีคุณสมบัติเป็นผู้จัดการลงทุน บุคคลที่มีรายชื่อในทะเบียนดังกล่าวต้องปฏิบัติดังต่อไปนี้(1) เข้ารับการอบรมตามหลักสูตรทบทวนความรู้ (refresher course) เกี่ยวกับกฎหมายว่าด้วยสัญญาซื้อขายล่วงหน้า กฎระเบียบที่เกี่ยวข้อง รวมทั้งจรรยาบรรณและมาตรฐานในการประกอบวิชาชีพที่จัดโดยสมาคมหรือสถาบันฝึกอบรม อย่างน้อยหนึ่งครั้งในทุกรอบสองปีปฏิทิน นับแต่ปีปฏิทินที่ได้รับความเห็นชอบจากสํานักงาน ก.ล.ต.(2) ยื่นคําขอรักษาสถานภาพโดยแสดงหลักฐานหรืออ้างอิงการเข้ารับการอบรมตาม (1) ต่อสํานักงาน ก.ล.ต. ตามแบบและวิธีการที่สํานักงาน ก.ล.ต. จัดไว้ในระบบงานอิเล็กทรอนิกส์ที่ปรากฏในเว็บไซต์ (web site) ของสํานักงาน ก.ล.ต. ในกรณีที่บุคคลที่ได้รับความเห็นชอบมิได้ดําเนินการตาม (1) และ (2) ให้แล้วเสร็จภายในทุกรอบสองปีปฏิทินนับแต่ปีปฏิทินที่ได้รับความเห็นชอบจากสํานักงาน ก.ล.ต. ให้ถือว่าการให้ความเห็นชอบสิ้นสุดลง และสํานักงาน ก.ล.ต. จะถอดรายชื่อบุคคลดังกล่าวออกจากทะเบียนผู้มีคุณสมบัติเป็นผู้จัดการลงทุนข้อ ๙ ในกรณีที่บุคคลที่มีรายชื่อในทะเบียนผู้มีคุณสมบัติเป็นผู้จัดการลงทุนได้รับการแต่งตั้งเป็นผู้จัดการลงทุน บุคคลดังกล่าวจะต้องปฏิบัติหน้าที่ในฐานะผู้จัดการลงทุนให้เป็นไปตามหลักเกณฑ์ดังต่อไปนี้1. ปฏิบัติตามกฎหมายและกฎระเบียบที่เกี่ยวกับการจัดการเงินทุนสัญญาซื้อขายล่วงหน้าที่ใช้บังคับกับผู้จัดการเงินทุนสัญญาซื้อขายล่วงหน้าโดยอนุโลม ทั้งนี้ เฉพาะในส่วนที่เกี่ยวกับการจัดการลงทุนในสัญญาซื้อขายล่วงหน้า (2) ปฏิบัติหน้าที่โดยยึดมั่นในจรรยาบรรณและมาตรฐานในการประกอบวิชาชีพที่สมาคมกําหนดโดยได้รับความเห็นชอบจากสํานักงาน ก.ล.ต. โดยอนุโลม ทั้งนี้ เฉพาะในส่วนที่เกี่ยวกับการจัดการลงทุนในสัญญาซื้อขายล่วงหน้าข้อ ๑๐ ในกรณีที่บุคคลที่มีรายชื่อในทะเบียนผู้มีคุณสมบัติเป็นผู้จัดการลงทุนมีลักษณะต้องห้ามตามประกาศคณะกรรมการกํากับหลักทรัพย์และตลาดหลักทรัพย์ว่าด้วยลักษณะต้องห้ามของบุคลากรในธุรกิจสัญญาซื้อขายล่วงหน้า หรือฝ่าฝืนหรือไม่ปฏิบัติตามข้อ 9 สํานักงาน ก.ล.ต. จะดําเนินการต่อบุคคลดังกล่าวตามหลักเกณฑ์และวิธีการที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยลักษณะต้องห้ามของบุคลากรในธุรกิจสัญญาซื้อขายล่วงหน้าข้อ ๑๑ บุคคลที่มีรายชื่อในทะเบียนผู้มีคุณสมบัติเป็นผู้จัดการลงทุนรายใดที่ไม่มีรายชื่อในทะเบียนผู้มีคุณสมบัติเป็นผู้จัดการกองทุนอีกต่อไป ให้ถือว่าการให้ความเห็นชอบให้บุคคลดังกล่าวมีรายชื่อในทะเบียนผู้มีคุณสมบัติเป็นผู้จัดการลงทุนเป็นอันสิ้นสุดลง และสํานักงาน ก.ล.ต.จะถอดรายชื่อบุคคลดังกล่าวออกจากทะเบียนผู้มีคุณสมบัติเป็นผู้จัดการลงทุนความในวรรคหนึ่งจะไม่ใช้บังคับกับบุคคลที่เป็นผู้จัดการกองทุนตามบทเฉพาะกาลแห่งประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการในการแต่งตั้งและการปฏิบัติหน้าที่ของผู้จัดการกองทุน โดยมิได้ปรากฏรายชื่อในทะเบียนผู้มีคุณสมบัติเป็นผู้จัดการกองทุนหมวด ๓ บทเฉพาะกาล ข้อ ๑๒ ผู้ที่ได้รับความเห็นชอบให้เป็นผู้จัดการลงทุนอยู่แล้วก่อนวันที่ประกาศนี้ใช้บังคับ ให้ถือว่าผู้นั้นเป็นบุคคลที่ได้รับความเห็นชอบจากสํานักงาน ก.ล.ต. ให้มีรายชื่อในทะเบียนผู้มีคุณสมบัติเป็นผู้จัดการลงทุนตามประกาศนี้ ทั้งนี้ เพื่อประโยชน์ในการรักษาสถานภาพ ให้ถือว่าวันที่ได้รับความเห็นชอบให้เป็นผู้จัดการลงทุนตามที่สํานักงานเคยให้ความเห็นชอบไว้ เป็นวันที่ได้รับความเห็นชอบจากสํานักงานตามประกาศนี้ข้อ ๑๓ ในกรณีที่ระบบงานอิเล็กทรอนิกส์ที่ปรากฏในเว็บไซต์ (web site) ของสํานักงานยังไม่แล้วเสร็จ ให้การดําเนินการตามข้อ 4 ข้อ 5 และข้อ 8(2) กระทําโดยการยื่นในรูปเอกสารต่อสํานักงานข้อ ๑๔ ประกาศนี้ให้ใช้บังคับตั้งแต่วันที่ 1 มกราคม พ.ศ. 2551 เป็นต้นไปผู้มีอํานาจลงนาม - ประกาศ ณ วันที่ 17 ตุลาคม พ.ศ. 2550 (นายธีระชัย ภูวนาถนรานุบาล)เลขาธิการ สํานักงานคณะกรรมการกํากับหลักทรัพย์และตลาดหลักทรัพย์หมายเหตุ - ในการจัดการเงินทุนสัญญาซื้อขายล่วงหน้าจะต้องดําเนินการโดยผู้จัดการลงทุนที่มีคุณสมบัติและลักษณะที่เหมาะสม อันได้แก่มีความรู้ ความสามารถ และความเข้าใจธุรกิจ โดยบุคคลดังกล่าวต้องทําการลงทุนเพื่อลูกค้าด้วยความตระหนักในหน้าที่และความรับผิดชอบในการจัดการเงินทุนเพื่อบุคคลอื่น และเพื่อให้เป็นไปตามหลักการดังกล่าว จึงจําเป็นต้องออกประกาศนี้